**Közösségi szolgálat**

**Jogszabályi háttér:**

**A Miskolci SZC Kandó Kálmán Informatikai Technikum a 12/2020. (II. 7.) Korm. rendelet a szakképzésről szóló törvény végrehajtásáról (Szkr.) értelmében szabályozza a közösségi szolgálatot.**

A szakképzésről szóló törvény végrehajtásáról szóló 12/2020. (II. 7.) Korm. rendelet 107. § (1) szerint **a technikumban a tanulmányok elvégzését közvetlenül követő érettségi vizsgaidőszakban az érettségi vizsgák megkezdésének feltétele ötven óra közösségi szolgálat elvégzésének igazolása**.

**Legfontosabb tudnivalók:**

A szakképző intézmény feladata és az igazgató felelőssége a tanuló választása alapján a közösségi szolgálat megszervezése és annak teljesítésére időkeret biztosítása. Az osztályfőnök vagy az ezzel a feladattal megbízott oktató a tanuló előmenetelét rögzítő dokumentumokban az iratkezelési szabályok megtartásával nyilvántartja és folyamatosan vezeti a közösségi szolgálattal összefüggő egyéni vagy csoportos tevékenységet.

**A közösségi szolgálat keretei között**

a) az egészségügyi,

b) a szociális és karitatív,

c) az oktatási,

d) a kulturális és közösségi,

e) a környezet- és természetvédelmi,

f) a katasztrófavédelmi,

g) a rendvédelmi szerveknél bűn- és balesetmegelőzési területen folytatható tevékenység.

**A közösségi szolgálat helyszíne kizárólag nonprofit szervezet, intézmény lehet!**

A közösségi szolgálatot koordináló oktató az ötven órán belül - szükség szerint a mentorral közösen - legfeljebb **ötórás felkészítő**, majd legfeljebb **ötórás záró** foglalkozást tart.

A közösségi szolgálat teljesítése keretében **egy órán hatvan perc** közösségi szolgálati időt kell érteni azzal, hogy a helyszínre utazás és a helyszínről hazautazás ideje nem számítható be a teljesítésbe. A közösségi szolgálat helyszínén az önkéntes munka alkalmanként legkevesebb egy, **legfeljebb három vagy öt óra időkeretben** (tanítási napokon –nem tanítási időben, hanem tanítás után! - legfeljebb három, tanítási szünetben legfeljebb öt óra) végezhető. A közösségi szolgálat során **a tanuló naplót köteles vezetni**, amelyben rögzíti, hogy mikor, hol, milyen időkeretben és milyen tevékenységet folytatott.

A közösségi szolgálat dokumentálásának **kötelező elemeként**

* a tanulónak közösségi szolgálati **jelentkezési lapot** kell kitöltenie, amely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a **kiskorú tanuló törvényes képviselőjének egyetértő nyilatkozatát**,
* a szakképző intézményen kívüli külső szervezet és közreműködő mentor bevonásakor **a szakképző intézmény és** **a külső szervezet együttműködéséről megállapodást kell kötni**, amelynek tartalmaznia kell a megállapodást aláíró felek adatain és vállalt kötelezettségein túl a foglalkoztatás időtartamát, a végzett tevékenységeket, a mentor nevét és feladatkörét.